Allen den, die disen brief an sehent, lesent oder hoͤrent lesen, ✳ kùnden und verjehen wir, ✳ Joh̄s von Bùttikon, ritter, lantvogt ze Ergoͧw und ze Turgoͧw, und
bruͦder Peter von Stoffeln, comendùr ze Hitzkilch und ze Tannenfels, ✳ umb die stoͤsse und misshellung zwischent der dùrlùchtigen, hochgebornen ùnser genedigen froͧwen, froͧ Agnesen, wilent kùniginn ze Ungnˀ, und den geistlichen froͧwen, der eptischinen und dem covent des closters ze Kùngsvelt, Sant Claren
ordens, ze einem teil, ✳ und dien burgˀn und der stat ze Zovingen ze dem andˀn teil, ✳ umb die mùlinen, gelegen ze Zovingen, und umb das wasser, das da
heisset die Wigerre, das an die selben mùlinen gan sol, und umb die wuͤri und die rùnse, die uss dem selben und in dem selben wasser gemachet sint,
des si von beiden teilen uff ùns zwen komen sint, als uff einen gemeinen man, ✳ also mit den gedingen, wo die die schidlùt, die si ze beiden teilen zuͦ uns setzent,
misshelle wˀdent, wederem teil wir zwein einhelleclich volgent, das sol also beliben und ein fùrgang han ✳ an ✳ menliches wider rede und ansp̃che. und hant ze beiden teilen zuͦ ùns gesetzet ze schidlùten, die vorgen̄̄ ùnser gnedigù froͧwe, die kùnigin, und die eptissin und der covent ze Kùngsvelt: Cuͦnraten Ribin, schulth̄
ze Lentzburg, ✳ Gerungen von Vilmaringen, undervogt ze Baden, ✳ Josen den Megger von Mure und Walthern den Mùller. und von den burgˀn und der stat
ze Zovingen: Herman Fritschel, Cuͦnraten von Britnowe, Cuͦnrat von Winikon, Heinrichen den Mùller, den man da sprichet der Wagner. mit
den gedingen, das die vorgn̄ schidlùt all ✳ ehte uff das wasser gan solton und schowen und sechen solten, wo und an welen stetten die vorgn̄ mùlinen
gebresten hettin an dem wasser, von wuͤren oder graben oder von wesseren, da von die mùlinen gebresten oder schaden hettin. ✳ wo sich die ✳
vorgn̄ acht schidlùt des einhelleclich erkanten, da von die mùlinen gebresten hettin, das sol man abbrechen und wider tuͦn, mit den gedingen, das
es hinnen hin fùrbasser nicht me beschehen sol. ✳ sol man oͧch wissen, das die schidlùt des ersten einhellich von beiden teilen ùber ein komen sint
und gespͦchen hant umb das wasser, das da heisset der Stetbach, das uff die Helmùli gat, die gelegen ist in der stat ze Zovingen, das der runs, der
von der mùli gat, von der stat rinchmur ab als wit sol sin, das ein karre da hin gan mùge, und sol nieman in den runs keinen bu noch kein swelle
darinne han, noch dar us wesseren weder acker noch matten untz an das enr ort der von Regenshein und untz an Ludis Smitz gͣben und also,
das das wasser sinen fluss haben mug. oͧch sol man wissen, das die schidlùt misshell worden sin, vier gen vieren, umb das wasser, das da heisset die Wigerre, das an die zwo mùlinen gat, und umb die wuͤr und gͣben, die dar in getan und us genomen und gemachet sint. da hant
gesprochen und us geseit die vorgn̄ ùnser froͧwen, der kùnigin, und der eptischin und des gotzhus ze Kùngsvelt schidlùt, sit das ist,
das die burgˀ von Zovingen for inen und vor ùns gesprochen und bekennet hant, das nieman kein bu in das wasser und von wasser
tuͦn noch nemen sol, das den mùlinen kein schad sin soͤlle, darumb dunkt si und sprechent uff iren eit, das man alle wuͤri, die in dem
wasser sint gemachet, ab brechen sol und fùrbasser kein da machen soͤllent, noch kein wasser us dem selben wasser, das da heisset die
Wigerre, fuͤren, leiten, noch wisen sol in keinen weg, an alle geverde, an der vorgn̄ ùnser froͧwen, der kùnigin, und der eptissin und
des coventz ze Kùngsvelt gunst und willen. ✳ man sol oͧch wissen, das die vorgn̄ der burgˀ und der stat ze Zovingen
schidlùt
gesprochen und
usgeseit hant uff den eit, das die burgˀ von Zovingen ir acker und matten wesseren soͤllen von dem vorgn̄ wasser, das da heisset
die Wigerre, den mùlinen unschedlich. so sol
man
och wissen, das wir, die vorgn̄, der lantvogt und der von Stoffeln, einhelliclich
ùber ein komen sint und volgen und geben oͧch reht, uff ùnsˀn eit, der urteild und dem usspruch, so die vier schidlùt gesprochen hant, die ùnseri froͧwe, die kùnigin, und die eptissin des coventz ze Kùngsvelt zuͦ ùns gesetzet hant. und des ze einem
waren, steten urkùnde aller der vorgescribenen dingen haben wir, die egn̄ her Johans von Bùttikon und bruͦder Peter von Stoffeln,
ùnseri eigeni ingesigel gehenket an disen brief, der zwen gelich gescriben stant, und geben sint ze Aroͧwe an ùnser froͧwen abent ze
mittem oͧgsten, nach Cristes geburt tuseng drùhundert jar, dar nach in dem siben und fùnfzigesten jare.